**PROCEDURA PRIVIND ÎNREGISTRAREA, SUSPENDAREA ȘI REVOCAREA/RETRAGEREA PARTICIPANŢILOR LA PIEŢELE DE ENERGIE ELECTRICĂ PE TERMEN SCURT (PZU și PPZ)**

**Întocmit: OPERATORUL PIEŢEI DE ENERGIE M S.R.L.**

**NOIEMBRIE 2024**

**CUPRINS**

[1. SCOP 3](#_Toc173395057)

[2. DOMENIUL DE APLICARE 3](#_Toc173395058)

[3. ACRONIME 3](#_Toc173395059)

[4. DEFINIŢII 3](#_Toc173395060)

[5. DOCUMENTE DE REFERINŢĂ 4](#_Toc173395061)

[6. CADRUL DE ORGANIZARE 4](#_Toc173395062)

[ANEXA 1 – Cerere de înregistrare 9](#_Toc173395063)

[ANEXA 2 – Operatori care se pot înregistra 10](#_Toc173395064)

[ANEXA 3 – Documente necesare înregistrării 11](#_Toc173395065)

[ANEXA 4 – Cazuri de suspendare/revocare 12](#_Toc173395066)

[ANEXA 5 – Comunicare înregistrare 13](#_Toc173395067)

[ANEXA 6 – Comunicare suspendare 14](#_Toc173395068)

[ANEXA 7 – Comunicare revocare 15](#_Toc173395069)

[ANEXA 8 – Comunicare retragere 16](#_Toc173395070)

[ANEXA 9 – Comunicare ridicare suspendării 17](#_Toc173395071)

# SCOP

Procedura are drept scop precizarea condiţiilor în care se realizează:

1. înregistrarea participanților la piețele de energie electrică pe termen scurt (PZU și PPZ) administrate de OPERATORUL PIEŢEI DE ENERGIE M S.R.L.;
2. retragerea din proprie inițiativă a unui Participant de la piața/piețele de energie electrică pe termen scurt (PZU și/sau PPZ) la care este înregistrat;
3. suspendarea de la tranzacționare și/sau revocarea înregistrării la piața/piețele de energie electrică pe termen scurt (PZU și/sau PPZ), a unui Participant la piață.

# DOMENIUL DE APLICARE

Procedura se aplică pentru înregistrarea la Piața pentru Ziua Următoare (PZU) și la Piața pe Parcursul Zilei (PPZ) de energie electrică administrate de OPERATORUL PIEŢEI DE ENERGIE M S.R.L. (OPEM S.R.L.) a Solicitanților şi, după caz, pentru suspendarea de la tranzacţionare/ revocarea/ retragerea din calitatea de Participant la pieţele respective.

# ACRONIME

|  |  |
| --- | --- |
| ANRE | –      Agenția Națională pentru Reglementare în Energetică a Republicii Moldova; |
| OPEE | –      Operatorul pieței energiei electrice M S.R.L. (OPEM S.R.L.); |
| OST | –      Operatorul Sistemului de Transport; |
| PPZ | –      Piaţa de energie electrică pe Parcursul Zilei; |
| PZU | –      Piaţa Zilei Următoare de energie electrică; |
| PRE | –      Parte Responsabilă pentru Echilibrare; |
| TVA | –      Cotă Taxă pe Valoarea Adăugată exprimată în valoare absolută. |

# DEFINIŢII

În sensul prezentei Proceduri sunt utilizați termenii definiți în Legea cu privire la energia electrică nr. 107/2016 cu modificările și completările ulterioare, în Regulile pieței energiei electrice aprobate prin Hotărârea Consiliului de administrație al ANRE nr. 283/2020 din 07 august 2020, cu modificările şi completările ulterioare, precum și următorii termeni:

* 1. *Cod de identificare al Participantului* – cod alfanumeric alocat fiecărui participant la piaţa la care a fost înregistrat de către OPEE;
  2. *Contractul cadru de participare la PZU și PPZ* – acord standardizat elaborat de OPEE, supus consultării publice și avizat de către ANRE, care prevede drepturile şi responsabilitățile reciproce dintre OPEE şi participantul la piețele de energie electrică pe termen scurt (PZU și/sau PPZ);
  3. *Persoana de contact* – persoană desemnată de Participantul la piaţă să îl reprezinte în cadrul participării la piaţă;
  4. *Sistem de tranzacţionare* – sistem informatic stabilit şi menţinut de OPEM S.R.L. în scopul realizării tranzacţiilor pe piaţă;
  5. *Solicitant* – o persoană fizică sau juridică, care cumpără, vinde sau produce energie electrică, care dorește să se înregistreze la piețele de energie electrică pe termen scurt (PZU & PPZ) pentru a tranzacționa energie electrică în conformitate cu prevederile legislației în vigoare.

# DOCUMENTE DE REFERINŢĂ

* 1. Legea energiei electrice nr. LP107/2016 din 27.05.2016, cu modificările și completările ulterioare;
  2. Regulile pieței energiei electrice aprobate prin Hotărârea Consiliului de administrație al ANRE nr.283/2020 din 07 august 2020, cu modificările și completările ulterioare;
  3. Hotarârea de Guvern nr. 167 din 22.02.2024 privind desemnarea societății Operatorul Pieței de Energie M „OPEM” S.R.L. ca „operator al pieței energiei electrice” (OPEE);
  4. Metodologia de calculare, aprobare şi aplicare a tarifului reglementat pentru serviciul de operare a pieţei energiei electrice, aprobată prin Hotărârea Consiliului de administrație al ANRE nr. 395/2019 din 01.11.2019, cu modificările și completările ulterioare.

# CADRUL DE ORGANIZARE

* 1. **SOLICITAREA ÎNREGISTRĂRII** 
     1. Solicitantul care se află într-una din categoriile specificate în Anexa 2 şi doreşte să se înregistreze la una din pieţele de energie electrică pe termen scurt (PZU sau PPZ) administrate de OPEM S.R.L. transmite cu cel puţin 10 zile lucrătoare înaintea zilei de la care doreşte înregistrarea la piaţa respectivă, scrisoarea de intenție cu solicitarea de înregistrare, întocmită în conformitate cu modelul din Anexa 1 și însoțită de documentele specifice menționate în Anexa 3 la prezenta Procedură.
     2. Pentru Solicitantul care doreşte să se înregistreze la una din pieţele de energie electrică pe termen scurt (PZU și/sau PPZ) administrate de OPEM S.R.L., este obligatorie, anterior solicitării, înregistrarea acestuia ca Parte Responsabilă cu Echilibrarea (PRE) de către ÎS "Moldelectrica".
     3. În vederea participării la PZU și/sau PPZ solicitanții vor semna și vor trimite *Contractul cadru de participare la PZU și PPZ,* în conformitate cu scrisoarea/scrisorile de intenție privind înregistrarea și cu documentele atașate acesteia.
     4. Solicitantul care este deja înregistrat la una din cele două piețe pe termen scurt și dorește înregistrarea la celaltă piață, depune documentele suplimentare pieței la care solicită înregistrarea, însoțite de o declarație pe proprie răspundere potrivit căreia documentele depuse în procesul de înregistrare derulat anterior, precum și actualizările ulterioare, sunt în vigoare, integral aplicabile și nu necesită actualizare.

**6.2. OPERAŢIUNI PREMERGĂTOARE ÎNREGISTRĂRII**

* + 1. OPEM S.R.L. verifică completitudinea și analizează conţinutul documentelor depuse de Solicitantul ce doreşte înregistrarea în conformitate cu subcap. 6.1., respectiv Anexele 2 şi 3 din prezenta Procedură, în termen de 5 zile lucrătoare de la depunerea acestora.
    2. În cazul constatării incorectitudinii sau lipsei unor informaţii din documentele depuse de Solicitant, OPEM S.R.L. solicită în scris în termen de 3 zile lucrătoare, de la depunerea documentelor, completarea informaţiilor/documentelor lipsă şi/sau corectarea informaţiilor invalidate.
    3. Procesul de verificare și de înregistrare se reia de la data la care au fost primite documentele corectate/completate.
  1. **PROCESUL DE ÎNREGISTRARE**
     1. În condiţiile în care toate documentele depuse pentru înscrierea la PZU și/sau PPZ au fost acceptate de OPEM S.R.L. ca fiind conforme cu prevederile prezentei proceduri, OPEM S.R.L. semnează în termen de 3 zile lucrătoare *Contractul cadru de participare la PZU și PPZ*, care intră în vigoare la data semnării.
     2. În situația în care Solicitantul depune cererea de înregistrare în calitate de participant la PZU şi/sau PPZ prin care solicită ca înregistrarea să se realizeze cu o anumită dată (zi de ofertare/ tranzacționare, după caz), data de intrare în vigoare a *Contractului cadru de participare la PZU și PPZ* pentru piața respectivă este data solicitată, în condițiile îndeplinirii de către Solicitant a prevederilor specifice din subcap. 6.1. și subcap. 6.2.
     3. OPEM S.R.L. înregistrează Solicitantul ca Participant la PZU și/sau PPZ la care acesta din urmă a solicitat înregistrarea, publică numele noului Participant la piaţa respectivă pe website și înregistrează datele Participantului la piaţă în Registrul de tranzacționare al participanţilor la pieţele pe termen scurt PZU și PPZ.
     4. Înregistrarea ca participant la PZU și/sau PPZ devine efectivă începând cu data intrării în vigoare a *Contractul cadru de participare la PZU și PPZ*, dar nu mai devreme de 5 zile lucrătoare din momentul semnării contractului.
     5. OPEM S.R.L. comunică Solicitantului înregistrarea ca Participant la piața la care acesta a solicitat înregistrarea, printr-o scrisoare conformă cu Anexa 5 pentru piața respectivă și îi trimite *Contractul cadru de participare la PZU și PPZ*, după caz, în termen de 10 zile lucrătoare, în situația în care participantul la piață nu a ridicat documentul de la sediul OPEM S.R.L.
     6. Participantul poate lua parte efectiv la tranzacționare pe piața la care a fost înregistrat, ulterior îndeplinirii tuturor celorlalte condiții privind participarea cu oferte prevăzute în procedurile relevante aplicabile fiecărei pieţe.
     7. Participantul la piață are obligaţia să asigure actualizarea documentelor depuse pentru înscrierea la piață ori de câte ori intervin modificări ale acestora.
     8. Modificările aduse datelor de identificare cuprinse în *Contractul cadru de participare la PZU și PPZ* se consemnează prin Act Adițional (cu excepția modificării Codului IBAN) la acesta.
     9. Înainte de a transmite oferte de vânzare/cumpărare energie electrică, participanții trebuie să îndeplinească cerințele necesare privind accesul la sistemele de tranzacționare și cerințele legate de partea de garantare și decontare, conform prevederilor din procedurile relevante aferente piețelor.
     10. Corespondența în scopul înscrierii și participării Solicitantului la piețele de energie electrică PZU și PPZ se desfăşoară în limba română.
  2. **RETRAGEREA UNUI PARTICIPANT DE LA PZU SAU PPZ**
     1. Un Participant se poate retrage de la PZU și/sau PPZ din proprie iniţiativă, în baza unei notificări transmise în scris la OPEM S.R.L. cu cel puţin 5 (cinci) zile lucrătoare înainte de data de la care Participantul doreşte ca retragerea sa să devină efectivă (exclusiv data intrării în efectivitate a retragerii). Termenul începe să curgă de la data la care OPEM S.R.L. a luat cunoştinţă de această notificare (exclusiv data înregistrării solicitării la OPEM S.R.L.). OPEM S.R.L. transmite acestuia în termen de 2 zile lucrătoare o comunicare în acest sens precizând momentul intrării în efectivitate a retragerii (Anexa 8). Comunicarea se transmite și la PRE-ul care și-a asumat responsabilitatea echilibrării pentru Participant.
     2. Participantul care se retrage de la de la PZU și/sau PPZ din proprie iniţiativă va lua toate măsurile în vederea respectării/achitării tuturor obligațiilor asumate ca urmare a tranzacțiilor realizate până în ultima zi de tranzacționare (emiterea facturilor pentru energia electrică vândută pe PZU și/sau PPZ, efectuarea integrală a plăților pentru energia electrică achiziționată de pe PZU și/sau PPZ, regularizarea obligațiilor de plată cu drepturile de încasat, egale, reciproce cu OPEM S.R.L. înregistrate pe PZU și/sau PPZ).
     3. Retragerea Participantului de la PZU și/sau PPZ nu îl exonerează de la îndeplinirea obligațiilor asumate pe PZU și/sau PPZ respectivă până la data intrării în efectivitate a retragerii de la acea piață.
  3. **SUSPENDAREA/REVOCAREA UNUI PARTICIPANT LA PZU SAU PPZ**
     1. OPEM S.R.L. suspendă de la tranzacţionare/revocă Participantul la PZU sau PPZ , dacă într-un an operațional respectivul Participantse face vinovat de neîndeplinirea obligaţiilor prevăzute în *Contractul cadru de participare la PZU și PPZ*  şi/sau de abaterea de la regulile stabilite prin procedurile aferente. Cazurile de neîndeplinire a obligațiilor, respectiv situațiile de abatere de la regulile de piață, numărul de abateri acceptate într-un an operațional și perioada de suspendare aferentă fiecărei abateri sunt precizate în Anexa 4.
     2. La data realizării uneia dintre condițiile de suspendare/revocare specificate în Anexa 4, OPEM S.R.L. transmite Participantului la PZU sau PPZ respectiv o comunicare privind suspendarea (Anexa 6) sau după caz, o comunicare privind revocarea (Anexa 7) cu specificarea motivelor suspendării/ revocării şi a datei intrării în efectivitate a măsurii comunicate.
     3. Dacă suspendarea s-a aplicat pentru abaterile menționate la poz. 4 din Anexa 4, Participantul recapătă dreptul de participare la tranzacționare începând cu prima zi după expirarea perioadei de suspendare.
     4. Dacă în decursul perioadei de suspendare datorate abaterilor menționate la poz.1/poz.2/ poz.5/poz.6 din Anexa 4, Participantul la PZU sau PPZ dovedeşte că a înlăturat/nu mai sunt valabile cauzele care au dus la suspendarea sa, în ziua lucrătoare următoare celei în care prezintă documentul/documentele respective, suspendarea încetează și OPEM S.R.L. transmite o scrisoare în acest sens Participantului respectiv, conform modelului din Anexa 9.
     5. Dacă Participantul la PZU sau PPZ, suspendat din cauza abaterilor menționate la pct. 6.5.4. nu dovedește până la sfârşitul perioadei de suspendare că a înlăturat cauzele care au condus la suspendarea sa, OPEM S.R.L. revocă înregistrarea ca Participant la PZU sau PPZ a operatorului economic în cauză. OPEM S.R.L. transmite acestuia o comunicare în acest sens, cu 5 (cinci) zile lucrătoare în avans faţă de sfârşitul perioadei de suspendare şi momentul intrării în efectivitate a revocării (Anexa 7).
     6. Dacă până la sfârșitul perioadei de suspendare, Participantul la PZU sau PPZ dovedeşte încetarea cauzelor, revocarea nu se aplică, suspendarea încetează și OPEM S.R.L. transmite o scrisoare în acest sens Participantului respectiv, conform modelului din Anexa 9.
     7. Dacă abaterile menționate la pct. 6.5.3. au fost comise în mod repetat (în numărul specificat în Anexa 4), OPEM S.R.L. revocă înregistrarea ca Participant la PZU sau PPZ a operatorului economic respectiv și îi comunică acestuia motivele și data de la care este revocat, printr-o scrisoare conform modelului din Anexa 7.
     8. Revocarea Participantului de la PZU sau PPZ îşi produce efectele de drept începând cu prima zi calendaristică după încheierea perioadei de suspendare pentru cazurile menționate la pct. 6.5.5. și 6.5.7. Revocarea se aplică imediat ce OPEM S.R.L. a luat la cunoștință de emiterea noii decizii a ANRE, în cazul specificat la poz.3 din Anexa 4.
     9. OPEE revocă înregistrarea unui participant de la PZU sau PPZ, transmițând o notificare corespunzătoare cu 5 (cinci) zile lucrătoare în avans faţă de sfârşitul perioadei de suspendare şi momentul intrării în efectivitate a revocării (Anexa 7).
  4. **CONSECINŢELE RETRAGERII, SUSPENDĂRII, REVOCĂRII UNUI PARTICIPANT DE LA PZU SAU PPZ**
     1. În condiţiile în care un Participant se retrage sau este suspendat de la tranzacţionare sau înregistrarea sa ca Participant la PZU sau PPZ este revocată de OPEM S.R.L., respectivul operator economic nu mai are dreptul să transmită/ introducă oferte pe piața respectivă, iar toate ofertele validate ale acestuia, cu tranzacționare în perioada ulterioară datei intrării în vigoare a retragerii, suspendării sau revocării, vor fi anulate.
     2. Urmare a suspendării/ retragerii/ revocării unui Participant la PZU sau PPZ, OPEM S.R.L. consemnează aceasta în Registrul de tranzacționare şi publică numele Participantului şi data suspendării/retragerii/revocării de pe piaţa respectivă, pe website-ul propriu.
     3. În situația în care un Participant la PZU sau PPZ se retrage sau este revocat de la oricare din piețele pe care a activat în cadrul OPEM S.R.L., pentru a se reînregistra ulterior, operatorul economic respectiv trebuie să reia procesul de înregistrare și să parcurgă etapele descrise la subcap. 6.1 din prezenta procedură. Solicitantul care are obligații restante față de OPEM S.R.L., nu poate relua procedura de înregistrare decât ulterior achitării obligațiilor restante la piața respectivă.

# ANEXA 1 – Cerere de înregistrare

Nr. de ieşire Solicitant..............................

**Cerere**

de înregistrare în calitate de participant la [piața: PZU și/sau PPZ] .............................................................................

Către

OPEM S.R.L.

MD-2001, mun. Chişinău, bd. Ştefan cel Mare și Sfânt, 65, ap./of. 806

Întreprinderea ...............................................................................................................

cu sediul în ...................................................................................................................,

reprezentată prin reprezentantul legal (director general, administrator, etc., după caz) .....................................................................................................................................

în conformitate cu prevederile „Procedurii privind înregistrarea, suspendarea și revocarea/retragerea participanţilor la pieţele de energie electrică pe termen scurt (PZU și PPZ)”, solicit înregistrarea ca Participant la

[Piaţa] ......................................................................................................................

începând cu data de .................................................

Funcție, reprezentant legal: .......................................................................................

Nume și prenume reprezentant legal/persoană fizică: .....................................................................................................

Semnătură reprezentant legal/persoană fizică și, după caz, ștampilă:

...........................................

# ANEXA 2 – Operatori care se pot înregistra

# 

**CATEGORIILE DE OPERATORI ECONOMICI CARE SE POT ÎNREGISTRA**

**LA PIEŢELE DE ENERGIE ELECTRICĂ PE TERMEN SCURT (PZU și PPZ)**

\* Cu excepția producătorilor care dispun de centrale electrice de putere electrică mai mică de 5 MW

|  |  |  |  |
| --- | --- | --- | --- |
|  | **Titulari de licență acordată de ANRE\*:** | **Piețele pe termen scurt** | |
| **PZU** | **PPZ** |
| *1* | *- producători de energie electrică* | X | X |
| *2* | *- operatorul sistemului de transport al energiei electrice* | X | X |
| *3* | *- operatori ai sistemelor de distribuţie a energiei electrice* | X | X |
| *4* | *- furnizori de energie electrică* | X | X |
| *5* | *- furnizorul central de energie electrică* | X | X |

# ANEXA 3 – Documente necesare înregistrării

**DOCUMENTE NECESARE ÎNREGISTRĂRII LA PIEŢELE**

**DE ENERGIE ELECTRICĂ PE TERMEN SCURT (PZU și PPZ)**

|  |  |
| --- | --- |
| **Nr. crt.** | **Documente necesare** |
|
| 1 | Cererea de înregistrare în calitate de participant la PZU şi PPZ (în original, semnată și depusă sau transmisă prin e-mail) |
| 2 | Copia licenţei acordate de ANRE, cu excepția producătorilor care dispun de centrale electrice de putere electrică mai mică de 5 MW (care vor face dovada încadrării în această categorie) |
| 3 | Certificat de înregistrare în scopuri de TVA emis de autoritatea fiscală (copie), după caz |
| 4 | Copia deciziei de înregistrare la Registrul de Stat al Unităților de Drept (RSUD) al persoanelor juridice și întreprinzătorilor individuali în cazul producătorilor care dispun de centrale electrice cu puterea de până la 5 MW |
| 5 | Confirmare înregistrării în Registrul participanților la piața angro de energie electrică |
| 6 | Confirmarea OST privind încheierea unui contract de echilibrare, respectiv numele și codul EIC al părții responsabile cu echilibrarea care și-a asumat echilibrarea pentru participant |
| 7 | Document centralizator cu datele necesare înscrierii în Registrul de tranzacționare:   * numele Solicitantului, * adresa sediului Solicitantului, * adresa de corespondență, * telefon, fax, e-mail, * Reprezentantul legal: nume și prenume, telefon, e-mail, * Persoana/ele de contact pentru piața respectivă, cu datele de contact (nume și prenume, telefon, e-mail), * PRE – nume, cod EIC, adresa, persoana de contact, date de contact, * Banca și codul IBAN al contului, numele și datele de contact ale persoanei responsabile pentru derularea corespondentei privind facturile |
| 8 | Contractul cadru de participare la PZU și PPZ (2 exemplare originale, semnate de reprezentantul legal al participantului pieței energiei electrice și, după caz, stampilate) |
| 9 | Solicitantul care exploatează unități de producere notifică OPEE capacitatea instalată, conform licenței eliberată de ANRE, în vederea verificarii capacității instalate cu limita specificată comunicată în avans, în vederea invalidării ofertelor de vânzare/cumpărare transmisă de participantul la PZU. Participantul la PZU are obligația notificării oricărei actualizări intervenite în capacitatea instalată furnizând licența actualizată sau alt document eliberat de ANRE care certifică această modificare. |
| 10 | Dovada plății tarifului reglementat pentru serviciul de operare a pieţei energiei electrice |

# ANEXA 4 – Cazuri de suspendare/revocare a participanților

**MOTIVELE SUSPENDARII/REVOCARII PARTICIPANTILOR LA PIEŢELE PE TERMEN SCURT (PZU și PPZ)**

|  |  |  |  |  |  |
| --- | --- | --- | --- | --- | --- |
| **Nr. crt.** | **Abaterea care atrage după sine**  **suspendarea/revocarea** | **Nr. abateri pentru suspendare** | **Perioada maximă de suspendare** | **Măsura aplicată ulterior dacă nu s-a înlăturat cauza** | **Menţiuni** |
| 1 | Expirarea termenului de valabilitate/ suspendarea licenţei/ certificatului de înregistrare care a stat la baza înregistrării ca Participant la piaţă | 1 | 3 luni | revocare | Suspendarea se ridică după ce participantul face dovada înlăturării cauzei care a condus la suspendare |
| 2 | Încetarea valabilităţii înregistrării ca PRE/într-un PRE a Participantului la piață | 1 | 3 luni | revocare | Suspendarea se ridică după ce participantul face dovada înlăturării cauzei care a condus la suspendare |
| 3 | Licența a fost retrasă de către ANRE |  |  | revocare | La data luării la cunoștință a noului act |
| 4 | Înregistrarea de refuzuri la plată (datorate lipsei de disponibilitate în cont) pentru instrucțiunile de debitare directă transmise și executarea scrisorii de garanție bancară | 3 refuzuri/ lună | 1 lună | - | La consemnarea celei de a treia suspendări într-un an operațional se aplică revocarea |
| 5 | Nerespectarea termenelor specificate în proceduri, de transmitere a facturilor pentru energia electrică vândută | 1 | 1 lună | revocare | Suspendarea se ridică imediat ce s-a transmis factura în intervalul de suspendare |
| 6 | Neefectuarea plăţii tarifului reglementat pentru serviciul de operare a pieţei energiei electrice | 1 | 1 lună | revocare | Suspendarea se ridică imediat ce s-a înlăturat cauza |

# ANEXA 5 – Comunicare înregistrare

**COMUNICARE**

privind înregistrarea ca Participant la

[piața] ..........................................................................................

Către: [numele Solicitantului]

Prin prezenta vă informăm că în conformitate cu prevederile Procedurii privind înregistrarea, suspendarea și revocarea/retragerea participanţilor la pieţele de energie electrică pe termen scurt (PZU și PPZ)., începând cu data de ...................... aţi fost înregistrat ca participant la

[piața] .......................................................................................................................

**Director General**

# ANEXA 6 – Comunicare suspendare

**COMUNICARE**

privind suspendarea de la tranzacționare pe

[piața] ..........................................................................................

Către: [numele Participantului]

Spre stiință:

\*) PRE [numele PRE]

OST

ANRE

Prin prezenta vă informăm că începând cu data de ......................... (zi de ofertare/tranzacționare, după caz) s-a procedat la suspendarea [denumire participant] ................................................... ca participant la [piața] ......................................................................... deoarece ..................................................................................................................

Totodată vă informăm că, în conformitate cu prevederile cadrului de reglementare aplicabil, dreptul de tranzacționare pe această piață va intra în efectivitate numai după înlăturarea cauzei care a condus la suspendare.

În cazul în care, până la data de [se va completa perioada pe parcursul căreia participantul este suspendat] ........................ nu se dovedește că a fost înlăturată cauza care a condus la suspendare, OPEM S.R.L. va aplica măsura revocării [denumire participant] ................................................... ca participant la [piața] ..........................................................................

**Director General**

\*) Dacă participantul a desemnat responsabilitatea echilibrării altui PRE.

# ANEXA 7 – Comunicare revocare

**COMUNICARE**

privind revocarea ca Participant la

[piața] ..........................................................................................

Către: [numele Participantului]

Spre stiință:

\*) PRE [numele PRE]

OST

ANRE

Prin prezenta vă informăm că începând cu data de ............................. (zi de ofertare/tranzacționare, după caz) se va proceda la revocarea [denumire participant] ................................................... ca Participant la [piața] ........................................................................., deoarece nu a fost înlăturată cauza care a condus la suspendare.

Totodată vă informăm că, dacă până la sfârșitul perioadei de suspendare veţi face dovada încetării cauzei, revocarea nu se aplică, iar suspendarea încetează.

**Director General**

\*) Dacă participantul a desemnat responsabilitatea echilibrării altui PRE.

# ANEXA 8 – Comunicare retragere

**COMUNICARE**

privind retragerea ca Participant la

[piața] ..........................................................................................

Către: [numele Participantului]

Spre stiință:

\*) PRE [numele PRE]

OST

ANRE

Prin prezenta vă informăm că începând cu data de............ (zi de ofertare/tranzacționare, după caz) se va proceda la revocarea [denumire participant] ................................................... ca participant la [piața] ........................................................................., urmare a solicitării dumneavoastră de retragere nr. ..........., înregistrată la OPEM S.R.L. cu nr. ..............

Menţionăm că retragerea [denumire participant] ................................................... nu vă exonerează de la îndeplinirea obligațiilor asumate pe [piața] ......................................................................... până la data intrării în efectivitate a retragerii de la această piață.

**Director General**

\*) Dacă participantul a desemnat responsabilitatea echilibrării altui PRE.

# ANEXA 9 – Comunicare ridicare suspendării

**COMUNICARE**

Privind ridicarea suspendării de la tranzacționare la

[piața] ..........................................................................................

Către [numele Participantului]

Spre stiință:

\*) PRE [numele PRE]

OST

ANRE

Prin prezenta vă informăm că începând cu data de ............ (zi de ofertare/tranzacționare, după caz) s-a procedat la ridicarea suspendării [denumire participant] ................................................... ca participant la [piața] ......................................................................... ca urmare a înlăturării cauzei care a condus la aplicarea măsurii de suspendare.

**Director General**

\*) Dacă participantul a desemnat responsabilitatea echilibrării altui PRE.